作者:葛長庚
標題:摸魚兒
內容:這身兒、從來業障。一生空自勞攘。生生死死皆如夢，更莫別生妄想。沒伎倆。只管去、天台雁蕩尋方廣。幾人不省。被妻子縈纏，生涯拘束，甘自歸黃壤。世間事，一斤兩個八兩。問誰能去俯仰。道義重了輕富貴，卻笑輸回來往。休勉強。老先生、從來恬淡無妝幌。一聲長嘯，把拄杖橫肩，草鞋貼腳，四海平如掌。